Foto’s: Drie sterf toe bus by Plett omslaanDrie mense is dood toe die bus op die lughawepad naby Plettenbergbaai omgeslaan het. (Foto: Wes-Kaapse verkeerspolisie) Drie mense is dood toe ŉ bus Vrydag in die vroeë oggendure op die lughawepad op pad na Plettenbergbaai in die Wes-Kaap omgeslaan het. Die bestuurder van die Eagle Liner-passasiersbus het beheer oor die voertuig verloor en dit het omgeslaan, het Kenny Africa, Wes-Kaapse verkeershoof, gesê. Die busbestuurder moes dié alternatiewe roete gebruik, omdat die N2 weens voortslepende en gewelddadige betogings steeds gesluit is. Africa het gesê 43 insittendes is beseer en na hospitale in die omgewing geneem, terwyl nóg 23 tydelik by ŉ gemeenskapsentrum in Plettenbergbaai versorg is. Teen vroegoggend was twee passasiers nog in die wrak vasgekeer. ŉ Stop-en-ry-stelsel is intussen op die pad ingestel om verkeer te beheer, het Africa gesê. Die N2 in dié omgewing is nou reeds dae lank weens betogings gesluit. Die Bitou-munisipaliteit in Plettenbergbaai het gister gesê hy beskou die afgelope paar dae se optrede op die N2 nie meer as ŉ diensleweringsbetoging nie, maar as misdadigheid. Die munisipaliteit het gesê alles dui daarop dat die optrede blote misdaad is wat gepaard gaan met geweld, stropery, diefstal en vandalisme, asook opsetlike saakbeskadiging van openbare en staatseiendom. Betogers het motoriste met klippe bestook. (Foto: Wes-Kaapse verkeerspolisie) Gisteraand is betogers met taxi’s na ŉ bymekaarkomplek by KwaNokuthula aangery en voertuie is met klippe bestook, het Africa gesê.